Mlat
Mlat je hladno oružje za blisku borbu. Sastoji se od duže ili kraće drvene drške i okruglog kraćeg ili dužeg udarača raznog oblika, povezanog za dršku alkom ili lancem obično dugim 22-31 cm. Mlat s dužim drvenim udaračem zvao se mlatač ili cep. Udarač je najčešće ojačan metalnim šiljcima ili upređenim šipkama. Mlat sa više lanaca (do 4) zvao se skorpion (latinski xorpion). Mlat je bio posebno popularno oružje kod husita, a u srednjem vijeku se često koristio protiv neprijatelja opremljenog štitom i oklopom. Smatralo se da neprijateljskoj živoj sili nanosi više štete od mača ili topuza, ali je zahtijevao veće korištenje fizičke snage. Također ga je bilo nepraktično koristiti u gustom borbenom poretku, jer je postojala mogućnost da se ozlijede suborci.